Mal for prosjektbeskrivelsen

**Merk at alle hovedpunktene i prosjektbeskrivelsen er obligatoriske, mens enkelte underpunkter kun er veiledende og ikke nødvendigvis relevante for alle prosjekter/søknadstyper.**

**Formatkrav**

* Prosjektbeskrivelsen skal være kortfattet og skal skrives på norsk eller engelsk, evt. svensk eller dansk.
* Sidetallsbegrensning*: Maks. 10 sider inkludert figurer/tabeller og referanseliste og appendiks.* Sideformatet skal være A4.
* Skrifttype: Tilsvarende Calibri 11 pkt, enkel linjeavstand, min. 2 cm marger. For referanseliste og ev. figurtekst kan skriftstørrelse 9 benyttes.

# prosjekttittel

Tittelen skal svare til prosjektets innhold. Den skal bestå av maks. 150 tegn. Tittelen skal ikke skrives med blokkbokstaver.

# Innledning

Innledningen skal gi en kort beskrivelse av bakgrunnen for prosjektet og de sentrale kunnskapsutfordringene innen fagområdet.

Gi en beskrivelse av:

* kunnskapsstatus for fagfeltet
* fagfeltets største kunnskapsutfordringer
* bakgrunnen for prosjektet
* beskrivelse av registeret/-ene som skal brukes i prosjektet
* prosjektets originalitet og/eller betydning for fagfeltet

## Nytteverdi for pasientbehandling

I søknadsskjemaet (eSøknad) skal det gis en kort redegjørelse for prosjektets forventede betydning for helsetjenesten inkl. nytteverdi for pasientbehandling (på kort og lang sikt) og/eller sykdomsforebygging og/eller helsetjenestens organisering og kvalitet. Dette kan utdypes nærmere i prosjektbeskrivelsen.

# 2. Problemstillinger og mål

Problemstillinger og/eller hypoteser skal framstilles i klart definerte hoved- og delmål. Målene skal være konkrete og etterprøvbare. Hoved- og delmålene skal beskrives i søknadsskjemaet (eSøknad) og kan utdypes i prosjektbeskrivelsen med utgangspunkt i:

* Problemstillinger
* Kortsiktige og langsiktige mål
* Hvilke resultater som forventes oppnådd i løpet av prosjektperioden
* Forventet betydning for kunnskapsfeltet

# 3. Gjennomføring

Gjennomføringsevne er et uttrykk for i hvilken grad det er sannsynlig at prosjektet gjennomføres på en best mulig måte innen prosjektperioden.

## 3.1. Studiedesign, metodevalg og analyser

Det skal redegjøres for vitenskapelige metoder som skal benyttes i prosjektet. Metodevalgene skal begrunnes, og det skal framgå hvordan de er egnet til å besvare problemstillingene/hypotesene. Alternativt kan det gis en beskrivelse av hvordan metodene kan utvikles gjennom prosjektet.

Gi en beskrivelse av:

* Nødvendig utstyr og personell
* Hvordan valg av metoder er nyskapende for feltet
* Kjønnsspesifikke analyser, hvis relevant

## 3.2. Risikovurdering

Hvordan er risikoer identifisert og håndtert, f.eks. gjennom alternative tilnærminger?

## 3.3. Organisering og samarbeid

Prosjektbeskrivelsen skal inneholde en oversikt over prosjektets organisering og samarbeids-konstellasjoner.

Gi en beskrivelse av:

* Prosjektets organisering og ev. plassering i forskningsgruppe
* Forskningsmiljøets kompetanse, infrastruktur og ressurser for øvrig som har betydning for gjennomføring av prosjektet.

Alle aktive samarbeidspartnere i prosjektet skal føres opp i søknadsskjemaet (eSøknad).

## 3.4. Budsjett

Budsjettet skal settes opp i søknadsskjemaet (eSøknad). Hvis nødvendig, gi utfyllende opplysninger om budsjett og ressursbruk i prosjektbeskrivelsen. Budsjettet skal gi en god oversikt over kostnadsrammene og samsvare med prosjektets mål og innhold.

## 3.5. Plan for framdrift og publisering

Aktivitetsplan (milepælsplan) for prosjektet skal føres opp i søknadsskjemaet (eSøknad). Prosjektbeskrivelsen skal inneholde en mer utdypende beskrivelse av tidsplan og milepæler for gjennomføring av prosjektet, inkl. en oversikt/beskrivelse over planlagte publikasjoner.

## 3.6. Plan for implementering

Gi en beskrivelse av:

* + - hvordan ny kunnskap kan tas i bruk i tjenesten
    - plan for implementering av resultatene fra forskningsprosjektet

# 4. Brukermedvirkning

Beskriv hvordan brukere skal involveres i prosjektet, og hvordan brukermedvirkning kan øke kvalitet og relevans i prosjektet.

Brukermedvirkning er når brukere har mulighet og tilgang til å være med på å påvirke, utvikle og endre helseforskningen. Brukere kan delta i ulike faser av forskningsprosjektet og/eller på et mer overordnet strategisk nivå. Brukermedvirkning må ikke forveksles med innhenting av data fra pasienter og pårørende som har rollen som studieobjekt/respondent.

Det er krav om brukermedvirkning i forskningsprosjekter i spesialisthelsetjenesten, jf. helseforetakslova § 35. Brukermedvirkning i helseforskning i spesialisthelsetjenesten skal bedre forskningens kvalitet og relevans.

# 5. Etikk

Redegjør for eventuelle etiske problemstillinger i forskningsprosjektet, og hvordan dette håndteres. Dersom det ikke er etiske problemstillinger, må dette angis.

# 6. Referanser

Referansene skal henvise til litteratur som underbygger det faglige innholdet i prosjektet.

**Generelle tips:**

* Prosjektbeskrivelsen er viktig ved vurdering av en søknad. Det er derfor viktig at prosjektet beskrives på en oversiktlig og strukturert måte i prosjektbeskrivelsen.
* Vær nøye med å overholde formatkravene. **Merk**: Søknaden vil bli avvist dersom prosjektbeskrivelsen er for lang.
* Unngå overdreven bruk av forkortelser, fagterminologi o.l.